# **La flere barn få en trygg Hvit jul**

Så klart er Jula et av årets høydepunkt som de aller fleste barn gleder seg til, men dessverre gjelder det langt fra alle.

Forskning viser at barn merker endringer i voksnes oppførsel lenge før de voksne selv oppfatter seg som fulle. Dette er inkonsekvent atferd og kan være skummelt for mange. 1 av 5 barn har opplevd at det ble «ekkelt» fordi de voksne hadde drukket alkohol. Barna ønsker seg voksne som er trygge og forutsigbare, også i jula.

Det er ifølge folkehelseinstituttet omtrent 90 000 barn i Norge som lever i hjem der én eller begge foreldrene misbruker alkohol. Og de antar at det er dobbelt så mange som har foreldre med et risikabelt alkoholforbruk. For disse barna er julen en særlig sårbar tid.

Gjennom kampanjen Hvit jul ønsker IOGT å gjøre dette problemet mindre, og vi trenger din hjelp.

I disse dager står mange frivillige på stands rundt omkring i landet, for å snakke med voksne om alkoholbruk i samvær med barn. Der oppfordres voksne til å skrive under på at de ikke vil drikke alkohol sammen med barn i juledagene (23.-26. desember).   
  
Vi vet at drikkevaner smitter. La oss vise at vi er mange som vet at barn trives best med edru voksne. Gå inn på hvitjul.no og skriv under på kampanjen du også.

På vegne av alle barna: Tusen takk.

Riktig god jul!